Α. Αυτός ο επεκτατισμός της εμπειριοκρατίας και η μονομέρεια υπέρ της επαγωγής θεωρώ ότι καιρό τώρα όχι μόνο υποσκάπτει τα θεμέλια των εκπαιδευτικών πειραματισμών στην Ευρώπη αλλά αποτελεί και έναν από τους βασικούς παράγοντες ενίσχυσης των ανορθολογικών ρευμάτων και των σύγχρονων ψευδοεπιστημών.

Σε καμιά περίπτωση δεν θα ήθελα να εντάξω μέσα σε αυτήν την επίθεση την προσπάθεια να εισαχθεί το πείραμα στην Φυσική που διδάσκεται στα Ελληνικά σχολεία. Οι ισχυρές πιέσεις προς αυτήν την κατεύθυνση δεν οφείλονται στην σφοδρότητα της επίθεσης των οπαδών της "βιωματικής μάθησης" και της "ταχύρυθμης κατάρτισης" σε βάρος της ολόπλευρης παιδείας ... Μάλλον οφείλονται στην αδράνεια και την κρίση των υφιστάμενων δομών.

Περισσότερο θα έλεγα ότι το φαινόμενο αφορά τον συγκεκριμένο τρόπο που εισάγεται η διαθεματική ερευνητική εργασία στα Λύκεια και τα γυμνάσια.
Θα μπορούσε όμως, ναι, να αφορά και μια χρονοβόρα εργαστηριακή επίδειξη που συνοδεύεται από φύλλο εργασίας που απαιτεί από τους μαθητές - με βάση μόνο τα παρατηρησιακά δεδομένα - να κάνουν υποθέσεις ερμηνείας που δεν μπορούν να ελέγξουν και να διορθώσουν. Η πρακτική της θεωρητικής αναζήτησης οφείλει να προηγείται και είναι αναντικατάστατη. Άλλως μιλάμε για πρακτική εξάσκηση στην ερμηνεία του … «αναποδογυρισμένου καφέ»
Επίσης αφορά την φιλοσοφία του περιεχομένου του προγράμματος σπουδών στο Λύκειο αλλά και των συνεχών πειραμάτων κοπτορραπτικής επί αυτού. Σχετίζεται άμεσα με την διαστροφή της Ασκησιολογίας Φυσικής Κατεύθυνσης Β και Γ Λυκείου. Θα σταθώ λίγο παραπάνω σε αυτό.

  Οι ασκήσεις θα όφειλαν να εξετάζουν την εξοικείωση με τη χρήση των εννοιών και των νόμων της θεωρίας και θα στοχεύουν στην επιβεβαίωση των ανώτερων γενικεύσεων και των βασικών αρχών. Αντ΄ αυτού φαίνεται να αποσκοπούν στην εξοικείωση με μεθοδολογίες επίλυσης γρίφων ταξινομημένων σε ομάδες ( ΑΑΤ + κρούση ή ΑΑΤ + στερεό + κρούση … ), γρίφων με απαιτήσεις συνδυαστικής σκέψης , διαίσθησης και μαθηματικής ευχέρειας που να μπορούν να δώσουν υψηλό επίπεδο ανταγωνισμού στις εισαγωγικές εξετάσεις. Οδηγηθήκαμε έτσι σε φαινόμενα έκδοσης φροντιστηριακών βιβλίων (3x600=)1800 σελίδων για μια θεωρία 3,κάτι κεφαλαίων. Και από την άλλη επιτυχόντες σε τμήματα Φυσικής να έχουν μέσο όρο απόδοσης σε εισαγωγικά διαγνωστικά τεστ του α΄ έτους κάτω από 40% στην ελεύθερη πτώση !
 Κυρίως όμως αφορά τον τρόπο που αντιμετωπίζεται η Τεχνική και Επαγγελματική Εκπαίδευση. Μια υποβάθμιση σε όλα τα επίπεδα που απαξιώνει πλήρως μαθητές δασκάλους και κοινωνία. Εδώ αναδείχνεται σε όλο το μεγαλείο της η λάθος επιλογή της διάκρισης θεωρίας και πρακτικής στο Εκπαιδευτικό σύστημα. Όποιος μπορεί ας κάμει μια σύγκριση των εκδόσεων του Ευγενιδείου Ιδρύματος (1954-1989 ) με τα σημερινά λιγοστά συγγράμματα των ΕΠΑΣ ( όπως ονομάζονταν μέχρι προ ολίγων εβδομάδων ) για τις σχολές π.χ. των μηχανικών αυτοκινήτων… Στα περισσότερα διδακτικά αντικείμενα δεν κρίθηκε αναγκαίο καν η έκδοση συγγραμμάτων. Όπου υπάρχουν συγγράμματα … τεράστια αναβάθμιση σε χρώματα και εικόνες … τεράστια υποβάθμιση σε επίπεδο θεωρίας της πρακτικής …
Και έτσι φτάσαμε εδώ. 

Β. Σε καμιά ωστόσο περίπτωση δεν θεωρώ ότι η εισαγωγή της εργαστηριακής πρακτικής είναι επικίνδυνη από μόνη της, ή άσκοπη. Το χειρότερο να αποδειχτεί χρονοβόρα και εις βάρος των άλλων διδακτικών μέσων αλλά αυτό λειτουργεί προς το παρόν ανάποδα. 

Δεν είναι όμως σωστό κάθε εργαστηριακή πρακτική να αποκαλείται πείραμα.

Η μέτρηση μήκους, όγκου, χρόνου, δύναμης δεν είναι πείραμα. Πειραματική διαδικασία δεν είναι ούτε η επίδειξη ή η επανάληψη φαινομένου και η παρατήρησή του. Όντως το πείραμα απαιτεί θεωρητικούς όρους περιγραφής, εικασία ερμηνευτικού σχήματος, μεθοδολογία διαψευσιμότητας, μετρήσεις και επεξεργασία…και μην μου πείτε ότι θα σκεφτεί κανείς να κάνει θεωρία μέτρου και διερεύνηση της συνέχειας και του ορίου , ή χαοτική θεωρία στις μετρήσεις της δευτεροβάθμιας εκπαίδευσης.

Και αυτό το τελευταίο φέρνει στο προσκήνιο την δυσκολία που καλούμαστε να επιλύσουμε : Η γνώση στηρίζεται πάντα πάνω στην προηγούμενη γνώση ( και στα όρια και στις αστοχίες της προηγούμενης ) Διότι το θέμα μας δεν είναι οι ορισμοί π.χ. της έννοιας μάζας, αλλά η αποσαφήνιση της έννοιας ακριβώς μέσα από την διασύνδεση με τους άλλους όρους αλλά κυρίως με την πρακτική (εργαστηριακή και θεωρητική θα πρόσθετα αν ήμουν πεπεισμένος για την σαφή διάκρισή τους ), οπότε θα αποκαλυφθούν και τα όρια της έννοιας ( ορισμός = θέτω όρια)   

 Γ. Ας δούμε όμως τι μπορεί και τι δεν μπορεί να κάνει μια ομάδα εκπόνησης προγράμματος για την διδασκαλία της Φυσική στο Γυμνάσιο ή στο Λύκειο.
1. α)Μπορεί να κάνει μια πρώτη αποτίμηση των γνώσεων που έχουν κατακτηθεί σε προηγούμενο επίπεδο εκπαίδευσης π.χ. με διαχρονική έρευνα π.χ. 3 ετών σε απόφοιτους του προηγούμενου επιπέδου αλλά … ποια επιτροπή έχει τόσο χρόνο … ποιο πρόγραμμα παραμένει για ΤΟΣΟ ΜΕΓΑΛΟ ! χρονικό διάστημα αμετάβλητο σε όποια βαθμίδα της Ελληνικής εκπαίδευσης ;

Θα μπορούσε όμως να διαμορφώσει ένα ευέλικτο σύνολο εναλλακτικών προτάσεων ως εισαγωγικά μαθήματα ώστε με αποκλειστική ευθύνη των καθηγητών να εκτιμηθεί ποια πρέπει να επιλεγούν από αυτά με εδικά εισαγωγικά διαγνωστικά τεστ το περιεχόμενο των οποίων η ίδια επιτροπή να σκιαγραφήσει. Π.χ. μέτρηση μήκους, εμβαδού,… ή χρόνου -για την ηλικία των 12 ετών- και μονάδες S.I.,  πράξεις διανυσμάτων και διαγράμματα -για την ηλικία των 15 ετών-. 
1. β) Σε καμιά περίπτωση όμως δεν μπορεί να ασκήσει κριτική ( σε τι θα αποσκοπούσε άλλωστε;) στις επιλογές της επιτροπής που εκπόνησε το πρόγραμμα της προηγούμενης βαθμίδας. 
Συμπέρασμα : Απαιτείται συνολική εποπτεία και συνολικός επανασχεδιασμός με σαφή όρια στόχων στις τρεις ηλικίες της Δευτεροβάθμιας εκπαίδευσης.

2. α) Μπορεί να απαριθμήσει να επικαλεστεί διδακτικές φιλοσοφίες και παιδαγωγικά συστήματα αλλά δεν μπορεί να τα αξιολογήσει και να κάνει πολιτικές επιλογές.

Αυτό απαιτεί ερμηνευτικό σχήμα για τις αδυναμίες του προηγούμενο προγράμματος αλλά και επιστημονική τεκμηρίωση των νέων δεδομένων στο υποκείμενο της γνώσης. Η σύγκρουση ιδεολογιών θα ήταν αναπόφευκτη αν δεν αποφασίσει να ακολουθήσει, η όποια επιτροπή, τις κατευθύνσεις των υπερεθνικών οργανισμών και θεσμών στα οποία βεβαίως έχει κριθεί η ιδεολογική και πολιτική κυριαρχία …Ας το κάνω λίγο πιο λιανά
Σε τι οφείλεται η όξυνση του φαινομένου της ελλειμματικής συγκέντρωσης ή της απόσπασης που σήμερα ανακαλύπτουν αναμφισβήτητα οι ψυχολόγοι; Σε τι οφείλεται η αύξηση των αναφορών από έρευνες για έλλειψη φαντασίας και η δυσκολία περιγραφών κυρίως στο γραπτό λόγο; 

Ας δούμε μερικές διαφορετικές προσεγγίσεις στην ερμηνεία αυτών των φαινομένων….

i) Η καταπίεση και ο περιορισμός στην έκφραση της μη «τυπικής ευφυΐας» των μαθητών από ένα σύστημα με άκαμπτο επιστημονικό λόγο και εμπόδια μιας ακαδημαϊκής πρακτικής που επέβαλαν οι εγκεφαλικοί σχεδιασμοί των Εγκυκλοπαιδιστών πριν δυο αιώνες στην Ευρώπη της βιομηχανικής επανάστασης… Άρα απαιτείται όχι γενική εγκύκλιος γνώση κατευθυνόμενη από ξεπερασμένα πολιτιστικά πρότυπα και ακαδημαϊκές κρατικές δομές αλλά ευέλικτη ταχύρυθμη και ανάπτυξη δεξιοτήτων χωρίς αναφορές σε πολιτισμική καταγωγή και εκπαιδευτικές δομές ανταγωνιστικές με βάση τα κριτήρια της αγοράς.
ii) Ο καταναγκαστικός χαρακτήρας των Εκπαιδευτικών συστημάτων διότι αυτά στηρίζονται σε μια δασκαλοκεντρική λογική που επιβάλλεται δια του κύρους και της αυθεντίας αυτού που γνωρίζει σε αυτόν που δεν γνωρίζει… Ο δάσκαλος πρέπει να είναι απλά ένας παρατηρητής και ενεργεί μόνο ως ουδέτερο διάμεσο ανάμεσα στον μαθητή και την εξωτερική πραγματικότητα . Η πρόσληψη η διαχείριση και η αξιολόγηση της πληροφορίας και των πιθανών θεωρητικών σχημάτων είναι υπόθεση του ίδιου του μαθητή ακόμα και στην στοιχειώδη εκπαίδευση. Η παρέμβαση του συστήματος περιορίζεται στην τήρηση κανόνων συνεργασίας και βοήθειας όσον αφορά τους κώδικες επικοινωνίας. 
Είναι ολοφάνερο και από τον τρόπο που τις παρουσιάζω ότι δεν είμαι καθόλου ουδέτερος αλλά εχθρικός με τις δυο αυτές ερμηνείες. Ας παραθέσω τουλάχιστον χωρίς ιεράρχηση και επιχειρήματα μερικές ερμηνείες που βλέπω ως πιο λογικές:

iii) Αλλαγή των όρων της οικογενειακής ζωής κυρίως στην προσχολική περίοδο (το φαγητό όλοι μαζί στο τραπέζι με συζήτηση αντικαταστάθηκε με φαγητό ανά ομάδες μπροστά στην τηλεόραση …)

iv)  Αλλαγή των όρων επικοινωνίας και σύναψης σχέσεων κυρίως στην πρώιμη εφηβεία ( διαμεσολάβηση gadget ) αλλά και των παιχνιδιών και της ψυχαγωγίας σε όλη τη σχολική ηλικία ( βιντεοπαιχνίδια με ταχέως εναλλασσόμενη εικόνα και πολύ δυνατό ήχο… υπερβολή στα αισθητηριακά δεδομένα και ένταση συναισθημάτων για μεγάλα χρονικά διαστήματα )
 v) Τεράστιος όγκος πληροφορίας με σαφή κυριαρχία ( δικτατορία ) της εικόνας πολλών bit . Και βέβαια ανεξέλεγκτος όγκος θορύβου ό οποίος δύσκολα διαχωρίζεται από την πληροφορία.
vi) Προβολή καταναλωτικών πρότυπων και kits συμπεριφορών με ταυτόχρονη απαξίωση των πνευματικών ανθρώπων και του «δασκαλάκου» 

vii) Ανελαστικό πρόγραμμα εξωσχολικών δραστηριοτήτων που περιορίζουν στο ελάχιστο τον ελεύθερο χρόνο των εφήβων κυρίως με καλή απόδοση στις σπουδές.
Μπορεί κανείς να αφαιρέσει ή να αμφισβητήσει τις ιδεολογικά φορτισμένες επιλογές μου αλλά …

… αλλά μια επιτροπή διαμόρφωσης σχολικού προγράμματος δεν μπορεί να εντάξει όλα αυτά στην συζήτηση και όμως θα αποφασίσει για την κατεύθυνση και τον τρόπο αξιοποίησης των Νέων τεχνολογιών στο σχολικό πρόγραμμα.
3) Και βέβαια η Επιτροπή καλείται να δείξει την δυναμική της πρότασής της χωρίς να υπάρχει στοιχειώδης περιγραφή των δυνατοτήτων του σημερινού εκπαιδευτικού δυναμικού και πολύ περισσότερο με την έντονη διαίσθηση ότι κανείς δεν εγγυάται για την βελτίωση των όποιων επιμορφωτικών δομών για τους εκπαιδευτικούς αλλά και με τον φόβο για μια γρήγορη επιδείνωση των συνθηκών εργασίας…

Περιμένω ένα τουλάχιστον μετάλλιο φλυαρίας αν όχι το χρυσό της «νησίδας»…
